મારા મતનો ઉપયોગ હું પ્રથમવાર કરીશ પણ મતદાન બૂથ પર તો બાળપણથી જ જતો હતો તેમ કહેતા શાહનવાઝ પઠાણ કહે છે કે, “નાનો હતો ત્યારે પિતાને પૂછતો કે મને આંગળી પર ટપકું કેમ નથી કરતા, ક્યારે કરશે.. ત્યારે પપ્પા હસતા અને કહેતા કે જ્યારે તું મોટો થઇશ ત્યારે આ હક તને પણ મળશે. હું મારા એ હકની રાહ વર્ષોથી જોતો આવ્યો છું જે હવે પૂર્ણ થવા જઇ રહ્યો છે. એક ઘરમાં રહીને આપણને માતા-પિતા, ભાઇ-બહેન કે અન્ય સંબંધી સાથે મતભેદ થતા હોય છે, ત્યારે તો આ આખા દેશ અને રાજ્યોને સંભાળવાની વાત છે. ત્યારે સત્તા પક્ષે કોઇને કોઇ નારાજ રહે તે સ્વભાવિક છે. આ વાતને હું બરાબર સમજુ છું, મારી એટલી જ અપેક્ષા છે કે સૌ પ્રથમ તો આ અનામતના મુદ્દા પર પૂર્ણ વિરામ મૂકવું જોઇએ, શિક્ષણને લઇને પણ ધરમૂળથી ફેરફાર કરવા જરૃરી છે. સાથે જ ટેબલ નીચેથી લેવામાં આવતા મીઠાઇના બોક્સ માટે કડકાઇ આવવી જોઇએ. આપણું ગુજરાત ઘણું સારૃં છે પણ કીચડ તો બધે હોય જ છે. જો થોડી કડકાઇ વધારવામાં આવે તો ગુજરાતની છબીને ખરડાતી બચાવી શકાય છે. તે માટે યુવાનોએ પોતાની સમસ્યા લઇને તેના નિરાકરણ માટે આગળ આવવું જ પડશે. મતદાનથી બદલાવ જરૃર શક્ય બનશે.”